辛未，鞏簡公敗績于京。乙亥，甘平公亦敗焉。魯大夫叔鞅至魯自京師，言王室之亂也，閔馬父曰：「子朝必不克。其所與者，天所廢也。」單子欲告急於晉，秋七月戊寅，以王如平畤，遂如圃車，次于皇。劉子如劉。單子使王子處守于王城，盟百工于平宮。辛卯，鄩肹伐皇，大敗，獲鄩肹。壬辰，焚諸王城之市。八月辛酉，司徒醜以王師敗績于前城，百工叛。己巳，伐單氏之宮，敗焉。庚午，反伐之。辛未，伐東圉。